23.9.2022 г.
BG
Официален вестник на Европейския съюз
C 365/23
Становище на Европейския икономически и социален комитет относно Съобщение на Комисията до Европейския парламент, Съвета, Европейския икономически и социален комитет и Комитета на регионите — „Европейски законодателен акт за интегралните схеми“ (COM(2022) 45 final) (2022/C 365/05)
Докладчик: Heiko WILLEMS Искане за консултация
Европейска комисия, 2.5.2022 г.
Правно основание
член 304 от Договора за функционирането на Европейския съюз
Компетентна секция
„Единен пазар, производство и потребление“
Приемане от секцията
1.6.2022 г.
Приемане на пленарна сесия
15.6.2022 г.
Пленарна сесия №
570
Резултат от гласуването („за“/„против“/„въздържал се“)
203/0/6
1.
Заключения и препоръки 1.1.
ЕИСК приветства целта на Европейската комисия да укрепи екосистемата в областта на полупроводниците и значително да повиши устойчивостта и сигурността на доставките, както и да намали външните зависимости.
Законодателният акт за интегралните схеми предоставя уникална възможност на всички държави — членки на ЕС, да действат заедно, за да постигнат целта за по-здрава технологична основа. 1.2.
Наред със структурите с малки размери (< 2 nm) трябва да бъдат взети предвид и потребностите на промишлените клиенти и силните страни на европейската полупроводникова промишленост, по-специално в областта на значително по-големите силови полупроводници и сензори.
Способността за производство на структури с по-малки размери не е единственият определящ фактор за успеха на екосистемата в областта на полупроводниците.
В бъдеще специфичните изисквания относно микроелектрониката ще стават все по-диференцирани и ще бъде необходимо все по-голямо разнообразие от решения в областта на интегралните схеми, които да бъдат революционни и иновативни, независимо от своя размер.
Ето защо ЕИСК препоръчва всеобхватен подход, който да заложи главно на иновативния капацитет на екосистемата в областта на полупроводниците. 1.3.
За да се намали недостигът на полупроводници в дългосрочен план, са важни достъпът до суровини, съоръженията за научни изследвания и развойна дейност, интелектуалната собственост и технологичното ноу-хау, както и наличието на квалифицирана работна сила.
За тази цел са необходими частни инвестиции и значително публично подпомагане.
ЕИСК призовава Комисията да конкретизира инвестиционните си планове, особено по отношение на начина на финансиране на инвестициите. 1.4.
ЕИСК признава, че подпомагането на полупроводниковата промишленост е ключов и стратегически проект за ЕС, който е ориентиран към бъдещето и ще бъде от решаващо значение за сигурността на доставките и за бъдещето на Европа като център за иновации и място за стопанска дейност.
За да бъдат обаче инвестициите от публични средства резултатни и устойчиви, икономическата жизнеспособност на такива съоръжения трябва да бъде осигурена поне в средносрочен план.
Необходимо е да се избегне надпревара в отпускането на субсидии и средствата да се изразходват ефективно, без да се създават свръхкапацитет и изкривявания на пазара. 1.5.
ЕИСК изразява убеждението си, че европейската екосистема в областта на полупроводниците следва да бъде укрепена с оглед на постигането на отворена стратегическа автономност.
Веригата за създаване на стойност в областта на полупроводниците е сред най-силно глобализираните.
Поради високата степен на международна взаимозависимост на пазара на полупроводниците изграждането на затворена верига за създаване на стойност във всяка част на света би било икономически нецелесъобразно.
При все това технологичните сегменти, които са особено уязвими, например поради геополитически съображения или поради тяхното стратегическо значение, следва да получат необходимата подкрепа. 1.6.
Тази взаимозависимост в международен план трябва да бъде взета предвид и по отношение на предвидените мерки за извънредни ситуации.
Европейската комисия повишава устойчивостта на Европа, но същевременно следва да укрепи и международните партньорства.
1.7.
ЕИСК изразява съжаление относно липсата на оценка на въздействието.